วันนี้เรากลับมาที่รร.เดอะ สุโกศล กรุงเทพอีกครั้งเนื่องจากช่วงนี้ทางรร.เค้ามีเทศกาลอาหารโมร็อกโก โดยจัดขึ้นระหว่างวันที่ 3-11 ตุลาคม 2558 ที่ห้องอาหารปทุมมาศ มื้อที่เรามาทานคือซันเดย์บรันซ์นะคะ

เทศกาลอาหารโมร็อกโก (Moroccan Festival) จัดขึ้นเพื่อร่วมเฉลิมฉลองครบรอบ 30 ปี มิตรภาพไทย และโมร็อกโก ซึ่งในงานนี้ทุกท่านจะได้ชิมอาหารด้วยฝีมือการปรุงของเชฟจากเมืองคาซาบลังกา ทั้งมื้อกลางวัน / มื้อค่ำ และ มื้อซันเดย์บรั้นช์ 

ไลน์บุฟเฟต์
ขอเริ่มจากไฮไลท์ของเทศกาลอาหารโมร็อกโก Moroccan Cuisine
- Pastilla (Chicken and Almond in Crispy Pancake)พาสติลล่า คือ พายกรอบไส้ต่าง ๆ วันที่เราไปทานเป็นพายไส้ไก่โรยหน้าด้วยอัลมอนด์สไลด์ รสจะออกหวาน ๆ หน่อย แป้งพายคล้าย ๆ โรตีแต่บางกรอบ เมนูนี้เราชอบนะอร่อยดีจ้า
- Tagine M'Kali of Chicken with presered Lemon and Olives
ทาจีนก็จะเป็นอาหารแนวสตูว์ ที่เราเคยทานมาก็มีทั้งเนื้อ ไก่ แกะ ปลา เมนูนี้เป็นทาจีนไก่เสิร์ฟกับเลมอนและมะกอก
- Lamb Stew with Lentil จานนี้เป็นสตูว์แกะ กลิ่นแกะชัดแต่ไม่ได้รู้สึกว่ามากเกินไป
- คูสคูส (Couscous)ข้าวบาร์เลย์ หรือเมล็ดข้าวเซโมลินา นำมานึ่งจนนุ่มกับครีม น้ำสต๊อกเนื้อ เสิร์ฟคู่กับเนื้อสัตว์และผักอบ จานนี้เป็นคูสคูสแกะ
- Zaalouk (Eggplant) สลัดผักย่าง (มะเขือม่วง)
- Zuchini Salad สลัดซูกินี่
- Eggplant Salad สลัดมะเขือม่วง
- Capsicum Salad สลัดพริก
- Carrot Salad สลัดแครอท
- ส้มฝานเป็นแว่นโรยหน้าด้วยชินนามอน
- ชามินท์สไตล์โมร็อกโก
- กาเซล ฮอร์น (คุกกี้แบบโมร็อคโคดั้งเดิม)

นอกจากมุมอาหารโมร็อกโกแล้วก็ยังมีมุมอาหารนานาชาติให้ทานกันมากมายเหมือนเดิม เริ่มจากมุมสลัดซึ่งมีทั้งสลัดแบบปรุงเองและสลัดปรุงสำเร็จ ทั้งสลัดมันฝรั่ง , Seafood Cocktail,ผักย่าง , Smoke Salmon ,Cold cut ,ชีส ,ผลไม้อบแห้ง แครกเกอร์และถั่ว

มุมซุปมีทั้งซุปล๊อบสเตอร์,ต้มยำกุ้ง,กระเพาะปลา 

มุมอาหารปรุงสำเร็จมีทั้งอาหารไทย อาหารฝรั่ง ไม่ว่าจะเป็นข้าวสวยและข้าวกล้อง,แกงเผ็ดไก่,ผัดขี้เมารวมมิตรทะเล,หมูผัดพริกสด,ผัดผักรวม,เนื้อ,ซีฟู๊ดผัดซอส Xo,แซลมอนในซอสมะเขือเทศ,หมูซอสพริกไทยดำ,กราแตงดอกกะหล่ำ (Gratined Cauliflower)และมันฝรั่งอบ

มุมอาหารไทยก็มีทั้ง ส้มตำ,ยำปูอัด,ยำรวมมิตรทะเล,ลาบเป็ด,ยำยอดมะพร้าวทรงเครื่อง,ไข่เค็มและไข่เยี่ยวม้า,ข้าวตังและหมี่กรอบ,น้ำพริกกะปิ ,เต้าเจี๊ยวหลนหมู-กุ้ง ,น้ำพริกปลาสลิด, ปลาทูทอด ไข่ชะอม และผักลวก , ขนมจีนน้ำพริก

มุมกริลล์ มีทั้งตับห่าน(ฟัวกราส์) ,ปลา , แซลมอน ,แซลมอนอบ ,เนื้อเซอร์ลอยน์อบ

ใครชอบทานคาโบไฮเดรตก็มีทั้งขนมปัง ,ซาลาเปา ,ขนมจีบ+ฮะเก๋า , พาสต้า , ก๋วยเตี๋ยว

มุม Seafood On Ice มีทั้งหอย กุ้ง กั๊ง ปู

มุมอาหารญี่ปุ่นมีทั้งซูชิและซาชิมิ

มุมของหวานก็อลังการไม่น้อยมีทั้งผลไม้ ,ขนมไทย , ไอศครีม , เค้ก , มูส , มาการอง , เครป , ฟองดู

สำรวจไลน์เรียบร้อย ถึงเวลาชิมกันแล้วค่า ใครมาทานมื้อซันเดย์บรันซ์ก็จะได้รับสปาคกลิ้งไวน์คนละแก้ว ในไลน์ก็จะมีน้ำผลไม้ไว้คอยบริการ มุมแรกที่ตักมา เราเริ่มจากอาหารไฮไลท์ของมื้อนี้ก่อนเลย โอกาสดี ๆ แบบนี้ไม่ได้มีบ่อย ๆ อาหารโมร็อกโกหาทานยากนะคะ มีร้านอาหารโมร็อกโกในบ้านเราอยู่บ้าง แต่ก็ไม่มากนัก แอบกระซิบว่าเท่าที่เคยไปชิมมาราคาค่อนข้างสูงด้วยค่ะ เพราะงั้นมาทานบุฟเฟต์แบบนี้ได้ลองหลายอย่างเลยหล่ะ อาหารโมร็อกโกเครื่องเทศจะไม่แรงเท่าอาหารอินเดียนะคะ สำหรับเราทานง่ายค่ะ เมนูส่วนมากก็จะเป็นสตูว์เนื้อสัตว์ต่าง ๆ + สลัดผัก , คูสคูสก็จะเหมือนโจ๊กคนอร์ กรุบ ๆ ทุกเมนูเราตักมาชิมหมดนะ ยกเว้นส้ม (ลืม) ชามินท์มีให้เลือกแบบหวานกับไม่หวาน เราเลือกทานแบบไม่หวานก็โอเคนะ ชาไม่ได้มีกลิ่นมินท์แบบยาสีฟัน (เคยเจอชามินท์ที่เป็นซองบางยี่ห้อ กลิ่นยาสีฟันมาก แบบนั้นไม่ชอบเลย)

ส่วนเมนูอื่น ๆ ที่ตักมาชิม ทั้งเนื้ออบ , ฟัวกราส์ โคลด์คัท และชีส ก็โอเคนะตามมาตรฐาน แต่เนื้ออบที่อยู่ในมุมปรุงสำเร็จเราว่าเนื้อเหนียวไปหน่อย ฟัวกราส์ชิ้นเล็กและไหม้ไปนิด โคลด์คัทและชีสโอเคค่ะ ซีฟู๊ดออนไอซ์ก็โอเค หอยนางรมตัวไม่ใหญ่มากแต่ก็สด ปูนี่ไม่ค่อยกินอยู่แล้วไม่ค่อยชอบแกะ อาหารในไลน์เยอะแต่ก็กินได้เท่านี้อ่ะ เหลือที่ไว้อีกนิดสำหรับขนมก็เลือกชิ้นเล็กชิ้นน้อยมาชิม โดยรวมชอบทุกชิ้นนะ รสไม่หวานมาก เค้กไม่แข็งกระด้าง มาการองก็ไม่หวานมาก ตัวเปลือกไม่แน่น ผ่านค่า เราสั่งกาแฟมาทานคู่กับขนมด้วย ทานกับเบเกอรี่คราวนี้ขอเป็นกาแฟดำค่าจะได้ช่วยตัดหวานซะหน่อย

สำหรับราคาอาหารห้องอาหารปทุมมาศ
Lunch(จ-ส) ราคา1,160 บาท ลดเหลือ 896บาท
Dinner ราคา 1,300บาท ลดเหลือ1,005 บาท
Brunch (อาทิตย์) 1,600บาท ลดเหลือ 1,237 บาท
ราคานี้ลด 25% เนื่องในโอกาสครบรอบ 25 ปีของรร. (ไม่ร่วมกับโปรโมชั่นอื่น)
ถ้าแอดไลน์  @thesukosol ราคาดินเนอร์จะเหลือ 750บาท nett ใช้เป็นe-coupon 1 คน 1 สิทธิ์ ตั้งแต่วันที่ 2-31ตุลาคมนี้ ก็เลือกเอานะคะว่าจะใช้โปรไหน

ในเทศกาล Moroccan Festival นอกจากอาหารแล้วยังมีบู้ทกิจกรรมน่าสนใจอื่น ๆ ทั้งผลิตภัณฑ์ OR'AGAN จากอาร์แกน ออยล์ (Argan Oil)น้ำมันมหัศจรรย์ที่ราคาแพงที่สุดของโลกที่ได้รับการยกย่องให้เป็น “Liquid Gold” หรือน้ำมันที่มีคุณค่าประดุจทองคำบริสุทธิ์ , บู้ทเพนท์เฮนน่า สื่อถึงความงดงาม ความมั่งคั่งและความร่ำรวย สามารถเพนท์ได้ฟรีไม่มีค่าใช้จ่ายค่า เราก็พุ่งตรงลงไปนั่งก่อนเลย 555 และที่บริเวณการ์เด้น พาวิเลี่ยนยังมีนิทรรศการเกี่ยวกับโมร็อกโก เมซง ดู มาร็อก (Maison du Maroc)มีทั้งข้าวของเครื่องใช้สไตล์โมร็อกโกที่นำมาจัดแสดงจากบ้านท่านทูตโมร็อกโก ฯพณฯ มร. อับเดลอิละห์ เอล ฮูสนี เอกอัครราชทูตราชอาณาจักรโมร็อกโกประจำประเทศไทย , มุมโปรแกรมทัวร์ท่องเที่ยวโมร็อกโก ,มุมผลิตภัณฑ์จากโมร็อกโก ชิ้นไหนดูแล้วถูกอกถูกใจ สามารถซื้อกลับไปเป็นที่ระลึกได้ค่ะ ใครสนใจเกี่ยวกับโมร็อกโกไม่ว่าจะเป็นอาหาร ข้าวของเครื่องใช้อยู่ละก็แนะนำให้แวะมาลองเถอะค่ะ นาน ๆ ทีจะมีซักครั้งนะคะ